האם יש דבר כזה אדם שיסבול לנצח?
איתא במשנה בריש פרק חלק רשימה של דברים שהעושה אותם אין לו חלק לעוה"ב והם הכופרים ועובדי עבודה זרה וכו' וכן נפסק ברמב"ם בהלכות תשובה פ"ג (והוא נפקא מינה למעשה שמי שאין לו חלק לעוה"ב דינו כגוי ומותר להלוות לו בריבית). וצריך לדון איפה יהיו כל אותם אנשים כיון שבעוה"ב אין להם חלק.

ומצינו בגמ' ר"ה יז. שהכופרים וכו'  "יורדין לגהינם ונידונין בו לדורי דורות" והגמ' מביאה ראיה מפסוק מפורש בסוף ישעיה - "ויצאו וראו בפיגרי האנשים הפושעים בי כי תולעתם לא תמות ואישם לא תיכבה" . ומצינו בהרמב"ן בשער הגמול שהעתיק את הגמ' שהכופרים וכו' נידונין לדורי דורות וכתב שגם מי שאינו ממש כופר אם הוא רשע שרובו עוונות וגם הוא חייב כרת נדון בגיהנם ואח"כ אובדת הנפש ובטלה המציאות שלה. 
וברמב"ם בהל' תשובה בפ"ג כתב הרמב"ם :"ואלו שאין להם חלק לעוה"ב אלא נידונים כגודל רשעם לעולמי עולמים" ובפ"ח כתב הרמב"ם שהעונש החמור ביותר הוא הכרת בעוה"ב והוא שתכלה נפש הרשע ותאבד לגמרי כמו הבהמה. וודאי אין הבהמות סובלות בגהינם אחרי מיתתם לנצח אלא הם אובדות ובטלה המציאות שלהם וא"כ גם כאן בטלה המציאות שלו וזה הרבה פחות גרוע מלסבול לנצח. וברמב"ן בשער הגמול הביא את דברי הרמב"ם במקום השני וחשב שכוונת הרמב"ם שכל העונש הוא רק שתאבד הנפש בלי יסורים כלל ותמה על זה שהוא נגד המון גמרות מפורשות וכתב שודאי צריך לומר שהרמב"ם התכוין שלפני שתאבד הנפש היא תיענש ביסורים והוכיח כך מהרמב"ם הראשון שעל כל פנים יש עונש לעתיד לבוא ולא ביאר איך ניישב את הסתירה ברמב"ם. ואולי הרמב"ם השני דיבר רק על כרת וא"כ הוא בדיוק כהרמב"ן ועדין צריך עיון שהרמב"ם הביא פסוק שהגמ' דורשת ממנו על אלה שאין להם חלק לעוה"ב. 
והנה עיינתי באריכות בספר דעת תבונות בסיבה שיש שכר ועונש ומבואר בדבריו באריכות רבה שאין שום עונש של הקב"ה שהוא נקמה כלל אלא הכל עשה ה' לטובה וגם העונשים שהקב"ה נותן הם לטובת האדם כדי לתקנו והאריך שם שאין בחירה ביד האדם להרשיע בלי גבול ולקלקל את כל העולם אלא האדם יכול רק לבחור באיזה צורה יתגלגל הדבר שנגיע לתיקון השלם אבל הקב"ה דואג כל הזמן לסובב את הדברים שלבסוף הכל יתוקן. ולא ביאר לפ"ז איך מצינו אנשים שאין להם חלק לעוה"ב הרי נמצא שאין העונש שלהם תיקון כלל שהרי אין להם תקנה והוא נקמה בעלמא. ואין כאן שום הטבה במה שיהיה נידון לדורי דורות. וודאי ה' צדיק לא יעשה עוול ולמה יעניש לנצח בלי שום מטרה.

והנה הריקנאטי בפרשת כי תשא הביא בשם ר' עזרא שמי שאין לו "חלק" לעוה"ב היינו שאין לו חלק משל עצמו וניזון בעוה"ב מצדקה שיעשה איתו הקב"ה וכמו שמצינו במדרש שיש אוצר של "וחנותי את אשר אחון - אע"פ שאינו הגון" וכוונת המשנה שלא יזכה לעוה"ב משל עצמו אלא יהיה בעוה"ב אוכל לחם צדקה. ולכאו' לפי דבריו יהיה מיושב שאין כאן עונש ניצחי ובסוף זוכה להתענג על ה'. ועדיין אינו מיושב לגמרי שהרי גם לדעתו הוא נהמא דכיסופא (=לחם של בושה דהיינו לחם של צדקה שמתביישים לקבל) וכל מה שהקב"ה הביא אותנו כאן לעולם הוא כדי שלא נאכל נהמא דכיסופא ונמצא שלא התקיים רצון השי"ת באיש הזה ודוחק לומר שמספיק להקב"ה מה שחלק מהאנשים התקיימה מחשבתו. ואולי אפשר ליישב שכתב שם הרמח"ל שאם הקב"ה היה בורא בריאה לפי מעלתו היה בורא אותה שלימה כמו שהוא שלם אלא שהקב"ה הגביל את כוחו כדי שיוכל להיות לנו בחירה ולא יהיה נהמא דכיסופא (והוא "סוד הצימצום" שמוזכר בקבלה שהקב"ה צימצם כביכול את רצונו) וא"כ ברגע שהקב"ה כביכול צימצם את עצמו ונתן רשות לבני אדם לבחור בטוב או כרע מונח בזה שיתכן שיבחרו ברע ולא יוכלו לקבל יותר מנהמא דכיסופא (והדברים עמוקים ואין לי מספיק ידע בזה).

והנה לא כתב ר' עזרא איך יבאר את הגמ' שמפורש שהוא בגהינם לדורי דורות וכן בפסוק מפורש שאישם לא תכבה וכן העתיקו הרמב"ם והרמב"ן וודאי א"א להיות בגהינם ולהישרף ויחד עם זה לקבל צדקה. .
ורבינו בחיי בסוף פרשת אחרי מות הביא את הרמב"ם השני שכרת היינו שאובדת הנפש ובטלה המציאות שלה ותמה ע"ז א שודאי אם היה רשע גמור ולא חזר בתשובה הנה לא נברא גהינם אלא בשבילו וכמו שצדיקים מקבלים שכר לנצח גם הוא יקבל עונש לנצח ואיך תאבד נפשו הרי לא נענש. (ולכאו' הבין כמו ההו"א של הרמב"ן שרק תאבד הנפש ולא יענש לפני כן) ב שא"כ למה לא מנו כל מי שחייב כרת עם אותם שאין להם חלק לעוה"ב. ג שהרי כתוב על הפושעים המוחלטים שהם נידונים לדורי דורות "הרי שאין הכוונה בביטולם אלא בקיומם בעונש נצחי לדורות". ונמצא שהוא כדעת הרמב"ן. ומצד שני בתוך קושיא ב' כתב רבינו בחיי בתוך דבריו כדברי ר' עזרא שנוסח הקושיא של רבינו בחיי -" לפי הרמב"ם למה לא מנו את מי שחייב כרת עם אותם שאין להם חלק לעוה"ב -פי' שאין להם חלק משל עצמם אלא מקבלים בתורת צדקה" ולכאורה אין שום הבנה לדבריו מיניה וביה שאם מי שאין לו חלק לעוה"ב מקבל על כל פנים בתורת צדקה א"כ הוא עדין קיים במציאות ולא אבדה נפשו ואיך היו חז"ל יכולם להזכיר את חייבי הכריתות עם מי שאין לו חלק לעוה"ב אם חייבי כריתות נפשם אובדת ומי שאין לו חלק נפשו קיימת ומקבל צדקה. ועוד שאם מי שאין לו חלק לעוה"ב מקבל צדקה מי הוא זה שנענש עונש ניצחי שהרי המוזכרים במשנה שאין להם חלק הם הרשעים הגדולים ביותר. וצע"ג.
ובספר מדרש תלפיות ח"ב ערך חלק לעוה"ב הביא את רבינו בחיי במה שכתב כר' עזרא שמקבלים בתורת צדקה וכתב ע"ז שכך דיבר עם רוח אחת שהודה שעבד ע"ז ובא על א"א ואמר לו הרוח שאעפ"כ בעוד שנה יזכה להגיע לעוה"ב והקשה לו שהרי הוא בכלל אותם שאין להם חלק לעוה"ב וענה לו הרוח שיש לו עוה"ב בתורת צדקה כדברי רבינו בחיי. וכן בספר עלי שור ח"ב עמ' ש"ג הביא את הריקאנטי בשם ר' עזרא והוכיח מכאן שודאי כל ישראל יש להם חלק לעוה"ב עכ"פ באיזו שהיא בחינה. ולא ביאר דבריו איך נסמוך בזה על ר' עזרא הרי מפורש בגמ' שמקבלים עונש לנצח והוא פסוק מפורש.

וחיפשתי ומצאתי שהרמ"ע מפאנו בספר עשרה מאמרות ח"ה פ"א,ב',ה' כתב שאע"פ שנתבאר בגמ' שנידונים בגהינם ל"דורי דורות" הנה מיעוט רבים שנים וא"כ מוכרחים לומר שידונו שם לפחות ארבעה דורות אבל אח"כ אפשר שיחשוב עליהם הקב"ה מחשבות לבלתי ידח ממנו נידח. ובגמ' מבואר ש"גהינם כלה והם אינם כלים" ומבואר שכל זמן שגהינם קיים הם נענשים בו אבל אח"כ כשגהינם כלה הם לא כלים ובפסוק מבואר שיהיו דיראון לכל בשר כיון שאישם לא תכבה ותולעתם לא תמות וא"כ הם יסבלו כל זמן שהעוה"ז קיים אבל יש לומר שאח"כ כשתתבטל כל המציאות הגשמית ולא יהיה תולעת ואש יתבטל מהם העונש. וכן החייבי כריתות שתאבד נפשם עתידים לחזור ולחיות על ידי שהצדיקים יתפללו עליהם וכתב שלפי האמת אין לך דבר ניצחי אלא בדבר טוב ומידת טובו יתברך מחייבת שיהיה גבול לעונש הרשעים ונמצא שגם ברשעים האלה יתקיים הייעוד שעלה במחשבה ליבראות. ולכאו' עיקר מה שהכריח אותו הוא מה שכתבתי. ולפי דבריו ייושב הקושיא על ר' עזרא שאמנם נידונים ל"דורי דורות" עד שיגמד העוה"ז אבל אח"כ מקבלים את העוה"ב בתורת צדקה
והנה מפורש ברמ"ע שם בפ"ב שאותם רשעים כשיגמר העוה"ז יקבלו שכר כאילו לא חטאו ולא ביאר הרמ"ע שהרי מפורש בגמ' שאין להם חלק לעוה"ב ומבואר שהוא גם בעוה"ב ולכאורה משמע שסבר הרמ"ע כר' עזרא שיקבלו צדקה. וחשבתי לומר שאולי סבר הרמ"ע שאחרי שיגמר העוה"ז יקבלו שכר על המצוות שעשו בחייהם (וכך יותר משמע בלשונו שקרא לזה "שכר" ולא "צדקה") אבל יש להוכיח שיקבלו רק צדקה ולא שכר על מצוותיהם שהקשה הרמב"ן בשער הגמול שאם אין להם חלק לעוה"ב איך ישתלם שכר מצוותיהם ותירץ שיקבלוהו בעוה"ז ומהר"ם מרוטנבורג כתב בשו"ת סי' תתרכ"ב שינכו להם מהעונש ומבואר שלא יקבלו את השכר כשיגמר העוה"ז.

ולכאו' דברי הרמ"ע יסתדרו רק עם הגמ' אבל ברמב"ם הרי מפורש שנידונים לעולמי עולמים וכן רבינו בחיי כתב שהוא עונש ניצחי. וראיתי בספר דברי ירמיהו שבאמת העיר על הרמב"ם שהרי מפורש בפסוק "כי לא לנצח אריב ולא לעולם אקצוף" והביא את הרמ"ע וכתב שאולי גם הרמב"ם כשכתב לעולמי עולמים כוונתו עד סוף העוה"ז כמו שהוא נקרא בדניאל עידן עידנים ודו"ק ועל כל פנים זה לא יישב את רבינו בחיי.
ור' צדוק הכהן בספר פרי צדיק ח"ב פסח א"ח כתב שמצינו בגמ' שכתוב במשנה שירבעם שחטא וןהחטיא את הרבים אין לו חלק לעוה"ב וכן עוד כמה אנשם הוזכרו במשנה שאין להן חלק. ודורשי רשומות דרשו שירבעם בן נבט וחבריו יש להם חלק לעוה"ב ורק לבלעם אין חלק וכתב הפרי צדיק שכוונת הגמ' "דורשי רשומות" היינו שעל פי השכל דברי המשנה נכונים שלא יכול להיות להם תיקון אבל מי שמרגיש הרגשה למעלה מעל שכל אנושי כמין רושם אומר שיש להם חלק לעוה"ב כיון שהם על כל פנים מזרע ישראל וכתוב לא ידח ממנו נידח. 
ובספר תקנת השבים בסוף הספר הביא ר' צדוק הכהן את הרמ"ע מפאנו וכתב שאולי לזה התכוונו דורשי הרשומות שהם השיגו את המציאות כשיגיע העוה"ב ואמרו שאמנם מי שעשה חטאים כאלה אינו בכלל ישראל והוא כגוי אבל נשאר לו רושם של ישראל (שיועיל לו אם יחזור בתשובה ושבניו נחשבים יהודים) ואת הרושם הזה אינו יכול לקלקל על ידי הבחירה שלו ולכן הם נקראים דורשי רשומות כי הם ראו את השורש של הרושם הזה והשיגו שלבסוף יגיעו לעוה"ב על ידי הרושם הזה. וכתב שמה שכתב הרמ"ע שהחייבי כריתות יחזרו ויחיו כן מפורש בתנא דבי אליהו וזכה הרמ"ע לכוין לזה מעצמו. ע"ש שהאריך מאד.
והנה כתב שם עוד שבמשנה סתמו שאין להם חלק לעוה"ב ורק דורשי הרשומות דרשו שיש להם רושם של חלק היינו שהמשנה סתמה את הדברים כדי שלא יבואו להקל ראש. ואולי לפי זה יש לומר גם על הרמב"ם שכתב שנענשים "לעולמי עולמים" שהוא סתם את הדברים כמו במשנה כדי שלא יבואו להקל ראש ובאמת גם לפי הרמב"ם כשיגמר העוה"ז יגמר עונשם. ודוחק. ועוד שברבינו בחיי לא נראה כן כלל.
ובספר עין אליהו על סנהדרין סד: כתב שיש לומר שכמו שמצינו בתנא דבי אליהו על חייבי כריתות שעל ידי תפילת הצדיקים חוזרים לתחיה ה"ה הכופרים וכו' שאין להם חלק לעוה"ב יהיה להם חלק על ידי הצדיקים. ובפי' השני פירש מעין דברי הרמ"ע שאין להם חלק לעוה"ב רק בזה"ז אבל לעולם התחיה יש להם חלק.
ובספר אמונת חכמים מא. כתב שמה שדורשי רשומות אמרו שיש לירבעם וחבריו חלק לעוה"ב היינו שניתקנו על ידי גילגולים ושורש נשמתם ניתקן ולכאורה לפי זה הוא הדין בכל אדם שיתוקן כך.

ובערל"נ ר"ה י"ז כתב שכשיגמר העוה"ז כבר לא יהיה גהינם ולא יהיו נידונים באש אבל יהיו נענשים בעונש הבושה וכלשון הפסוק והיו לדיראון לכל בשר. ולכאורה אינו כהרמ"ע שהרי לפי דבריו נמצא שיש לנו כאן רעה לנצח. ואמנם אינו באש אבל סוף סוף גם הבושה היא רעה.ומצינו גם במסילת ישרים שכתב דברי מוסר לאנשים שהם "פחות משלמי הדעת" שהם אומרים "אין צורך לעבוד קשה בעבודת ה' והעיקר שלא נשב בגיהנם ואם לא יהיה לנו חלק גדול יהיה לנו על כל פנים חלק קטן" וכתב ע"ז הרמח"ל שכשיגיעו לעוה"ב ויראו איך הם בתחתית המדריגה ויכלו לעלות הרבה יותר יהיה להם "צער גדול וניצחי" ולכאו' הוא רעה ניצחית. ואמנם יש לומר שאת זה האדם עשה לעצמו ולא הקב"ה עשה לו אבל אינו מתיישב על הלב שהרי הקב"ה הוא לבדו מנהיג את הבריאה וכל רע שקורה לאדם הוא מסובב אותו וגם אם האדם עושה לעצמו רעה הקב"ה מגלגל את הדברים ו"מי זה אמר ותהי ה' לא ציוה?" ואולי אין כוונתו לצער ממש אלא לתחושת החמצה ואינו ממש "סובל" ודו"ק.
